b'\n_START_ARTICLE_\nAndromedidi\n_START_SECTION_\nZgodovina\n_START_PARAGRAPH_\nZgodovina Andromedidov je tesno povezana s kometom 3D/Biela, ki je bil trikrat odkrit. Nazadnje ga je odkril Wilhelm von Biela v letu 1826 (po njem ima tudi ime). Biela je znal povezati vsa tri odkritja z enim nebesnim telesom. Leta 1832 ga je odkril John Herschel. Nato ga nekaj \xc4\x8dasa zopet niso videli. V letu 1839 so ga zopet opazili. Takrat je postal za astronome izredno zanimiv, ker je imel dve lo\xc4\x8deni jedri, ki sta po\xc4\x8dasi ve\xc4\x8dali svojo medsebojno razdaljo. Obe jedri so nekaj \xc4\x8dasa lahko opazovali. Ko se je komet zopet pojavil leta 1846 je imel \xc5\xa1e samo eno jedro. Pozneje so ga zopet izgubili in ga nikoli ve\xc4\x8d niso videli. Zanimivo je to, da so v \xc4\x8dasu predvidene vrnitve kometa (1872) opazili izredno mo\xc4\x8dan roj (do 3000 utrinkov na uro)._NEWLINE_Prvi podatki o meteorskem roju Andromedidov obstojajo za 5. december leta 1741. Pojavili so se \xc5\xa1e leta 1798, ko so 7. decembra opazili okoli 400 utrinkov na uro. Najmo\xc4\x8dnej\xc5\xa1i je bil roj 27. nevembra 1885, ko so lahko opazili tudi do 13.000 utrinkov na uro. Meteorski roji Andromedidov so se \xc5\xa1e pojavljali 6. decembra 1738 (okoli 100 na uro), 6. decembra 1847 (~ 150 na uro), 30. novembra 1867, nato pa \xc5\xa1e v letih 1885, 1892, 1899, 1904 (~ 20 na uro), 1940 (~ 30 na uro). Komet 3D/Biela je bil prvi komet, ki so ga lahko z veliko verjetnostjo povezali z meteorskimi roji._NEWLINE_V letu 1971 so opravili nove raziskave tirnice kometa 3D/Biela. Lindblad je ugotovil, da Amdromedide sestavljata dva toka, pozneje pa so ugotovili, da nista samo dva toka delcev, ampak jih je ve\xc4\x8d. Na te tokove delcev je verjetno vplival Jupiter. Zaradi tega se je vrhunec roja pomikal od sredine decembra v sredino novembra. To pomeni, da trenutna aktivnost v novembru izhaja iz nove tirnice delcev. Aktivnost iz decembra pa izhaja iz starega toka delcev. V 70. letih prej\xc5\xa1njega stoletja so postali Andromedidi bolj zanimivi, ker so zopet lahko opazovali \xc5\xa1ibek roj (nekaj utrinkov na uro). Verjetno trenutne roje Andromedidov povzro\xc4\x8da cela vrsta nitastih obro\xc4\x8dev sestavljenih iz manj\xc5\xa1ih delcev. Ti obro\xc4\x8di so nastali iz prvotne sledi poti kometa zaradi vpliva Jupitra. V zadnjih 100 letih so zaznali nara\xc5\xa1\xc4\x8dajo\xc4\x8do letno dol\xc5\xbeino roja in obstoj ve\xc4\x8dkratnih vrhuncev v novembru. Letne Andromedide je raziskoval tudi Hoffmeister. Opazil je, da se je radiant Piscidov pomikal proti severu oziroma proti radiantu znanih Andromedidov.\n_START_SECTION_\nOpazovanje\n_START_PARAGRAPH_\nMeteorji so \xc5\xa1ibki, rde\xc4\x8dkaste barve in niso mo\xc4\x8dnej\xc5\xa1i od 3,0 do 3,5 magnitude. Andromedidi so bili najmo\xc4\x8dnej\xc5\xa1i meteorski roj v 19. stoletju. Danes se pojavljajo vse od 25. septembra in v\xc4\x8dasih trajajo tudi do 6. decembra.'